Словенечка извозна и развојна банка

Словенечка извозна и развојна банка (словенечки: Slovenska izvozna in razvojna banka, SID banka) претставува државна институција за осигурување и финансирање на извозот, како и поддршка на претприемништвото и економскиот развој, воопшто. Банката е во целосна државна сопственост.

 Историја 
Со цел да се обезбеди осигурување и финансирање на извозот, во 1992 година Словенија формирала посебна јавна институција за оваа намена, под името: "Словенечко друштво за осигурување и финансирање на извозот на Словенија" (Slovenska izvozna družba za zavarovanje in financiranje izvoza Slovenije). Покрај со поддршка на извозот, таа се занимавала и со поддршка на претприемништвото, односно на економскиот развој на Словенија. Затоа, во 2006 година институцијата била преименувана во Словенечка извозна и развојна банка (SID). Во истата година, SID добила дозвола од Централната банка на Словенија за обезбедување банкарски и други финансиски услуги за потребите на словенечките претпријатија.

 Сопственичка структура 
Основачкиот капитал на банката изнесува 300 000 090,70 евра, а Република Словенија е единствениот сопственик. На крајот од 2011 година, сопственичката структура на банката била следна:

Табела 1. Сопственичка структура на SID (31 декември 2011)SID, Annual Report of SID Bank and SID Bank Group for 2011
 Акционери  Број на акции  Учество во сопственоста (во %) Република Словенија  3 103 296  99,4 Сопствени акции на SID банката  18 445  0,6 Вкупно  3 121 741  100

 Мисија, визија и цели 
Мисијата, визијата и основните цели на SID банката се слично дефинирани како и оние на KfW банката за мали и за средни претпријатија, со нагласување на определени сектори во кои Словенија има компаративни предности. Долгорочните развојни цели на банката се однесуваат на следниве области:
 Меѓународни бизнис-трансакции и меѓународна економска соработка;
 Развој на мали и средни претпријатија и на претприемништвото;
 Истражување, развој и иновации;
 Заштита на опкружувањето, енергетска ефикасност и климатски промени;
 Регионален развој;
 Комерцијална и јавна инфраструктура.

 Активности и финансирање 
Сите услуги на банката се поделени во неколку групи (именувани слично како и целите), при што како основен приоритет се нагласува развојот на општество на знаење и иновативно претприемништво. Во актите на банката се нагласува нејзината активност во областа на финансирањето на интернационализацијата на малите и средни претпријатија, во поддршката на финансирањето на истражувањето и развојот и на иновациите на малите и средни претпријатија, регионалниот развој во чии рамки малите и средни претпријатија имаат централно значење итн.
Основните извори на средства на SID се:
 средства на Владата на Словенија,
 средства од европските фондови,
 средства од Европската инвестициска банка, и
 издавање долгорочни хартии од вредност на меѓународниот финансиски пазар.

 Наводи 

Категорија:Банки во Словенија